Γνωμοδότηση της Οικονομικής και Κοινωνικής Επιτροπής με θέμα την "Πρόταση απόφασης του Ευρωπαϊκού Κοινοβουλίου και του Συμβουλίου περί της παράτασης κοινοτικών προγραμμάτων δράσης στον τομέα της δημόσιας υγείας που θεσπίστηκαν από τις αποφάσεις αριθ. 645/96/ΕΚ, αριθ. 646/96/ΕΚ, αριθ. 647/96/ΕΚ, αριθ. 102/97/ΕΚ, αριθ. 1400/97/ΕΚ και αριθ. 1296/1999/ΕΚ και περί τροποποίησης των εν λόγω αποφάσεων"

(2001/C 116/20)

Στις 15 Σεπτεμβρίου 2000 και, σύμφωνα με το άρθρο 152 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει από την Οικονομική και Κοινωνική Επιτροπή να γνωμοδοτήσει για την ανωτέρω πρόταση.

Το τμήμα "Απασχόληση, κοινωνικές υποθέσεις και δικαιώματα του πολίτη" στο οποίο ανατέθηκε η προετοιμασία της σχετικής εργασίας, κατήρτισε τη γνωμοδότησή του στις 14 Νοεμβρίου 2000 (μόνος εισηγητής: ο κ. Fuchs).

Κατά την 377η σύνοδο ολομέλειας της 29ης και 30ής Νοεμβρίου 2000 (συνεδρίαση της 29ης Νοεμβρίου), η Οικονομική και Κοινωνική Επιτροπή υιοθέτησε με 110 ψήφους υπέρ και 3 αποχές την ακόλουθη γνωμοδότηση.

1. Εισαγωγή

1.1. Η πρόταση απόφασης του Ευρωπαϊκού Κοινοβουλίου και του Συμβουλίου περί επέκτασης του κοινοτικού προγράμματος δράσης για την δημόσια υγεία αποτελεί μέρος της στρατηγικής στον τομέα της υγείας που παρουσίασε συνοπτικά η Ευρωπαϊκή Επιτροπή(1).

1.2. Η νέα στρατηγική στον τομέα της υγείας περιλαμβάνει ένα πλαίσιο δράσης στον τομέα της δημόσιας υγείας καθώς και διασυνδεόμενα και αλληλοενισχυόμενα συστατικά στοιχεία άλλων κοινοτικών πολιτικών και δραστηριοτήτων που επιδρούν σε παράγοντες που επηρεάζουν την υγεία. Ως μέρος του πλαισίου για τη δημόσια υγεία ένα νέο συνολικό πρόγραμμα δράσης στον τομέα της δημόσιας υγείας προτάθηκε από την Επιτροπή για έγκριση από το Ευρωπαϊκό Κοινοβούλιο και το Συμβούλιο βάσει του άρθρου 152 της συνθήκης ΕΚ(2). Το νέο πρόγραμμα θα αντικαταστήσει τα υφιστάμενα προγράμματα στον τομέα της δημόσιας υγείας.

1.3. Λόγω της ανάγκης ολοκλήρωσης της διαδικασίας συναπόφασης σχετικά με την πρόταση για το νέο πρόγραμμα περί δημόσιας υγείας είναι πιθανόν η έγκριση της σχετικής απόφασης του Ευρωπαϊκού Κοινοβουλίου και του Συμβουλίου να μην πραγματοποιηθεί πριν από την ολοκλήρωση ορισμένων από τα υφιστάμενα προγράμματα.

Τα ακόλουθα κοινοτικά προγράμματα και σχέδια δράσης εκπνέουν στο τέλος του 2000:

- το πρόγραμμα για την προαγωγή, ενημέρωση, διαπαιδαγώγηση και κατάρτιση σε θέματα υγείας(3),

- το σχέδιο δράσης για την καταπολέμηση του καρκίνου(4),

- το πρόγραμμα δράσης για την πρόληψη του ΑΙDS και ορισμένων άλλων μεταδοτικών νόσων(5),

- το πρόγραμμα δράσης για την πρόληψη της τοξικομανίας(6).

Τα ακόλουθα κοινοτικά προγράμματα και σχέδια δράσης εκπνέουν στο τέλος του 2001:

- το πρόγραμμα δράσης για την παρακολούθηση της υγείας(7),

- το πρόγραμμα δράσης για τις ασθένειες που σχετίζονται με τη ρύπανση(8).

1.4. Δράσεις βάσει των υφιστάμενων προγραμμάτων είναι ζωτικής σημασίας για την επίτευξη των κοινοτικών στόχων για τη δημόσια υγεία και θα είναι επιζήμια η διακοπή τους όσον αφορά την πολιτική και τη δραστηριότητα στον εν λόγω τομέα.

1.5. Η παράταση των προγραμμάτων των οποίων η ισχύς εκπνέει στα τέλη του 2000 και του 2001, πρέπει να είναι χρονικά περιορισμένη και να καλύπτει τη μεταβατική περίοδο έως τη θέση σε ισχύ του νέου προγράμματος για τη δημόσια υγεία. Για το λόγο αυτό προτείνεται να παραταθούν αυτά τα έξι προγράμματα έως την 31η Δεκεμβρίου 2002.

2. Γενικές παρατηρήσεις

2.1. Η Οικονομική και Κοινωνική Επιτροπή εκφράζει την ικανοποίησή της για την πρόταση της Επιτροπής, να παρατείνει την ισχύ έξι κοινοτικών προγραμμάτων δράσης στον τομέα της δημόσιας υγείας έως την 31η Δεκεμβρίου 2002.

2.2. Έως τη θέση σε ισχύ του νέου, συνολικού προγράμματος για τη δημόσια υγεία, το οποίο θα αντικαταστήσει τα υφιστάμενα προγράμματα δράσης, η ΟΚΕ θεωρεί σημαντική τη συνέχιση των δράσεων που εφαρμόζονται στο πλαίσιο των προγραμμάτων αυτών.

Βρυξέλλες, 29 Νοεμβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Ανακοίνωση COM(2000) 285 σχετικά με τη στρατηγική στον τομέα της υγείας της Ευρωπαϊκής Κοινότητας.

(2) Βλέπε γνωμοδότηση της ΟΚΕ με θέμα την "Πρόταση απόφασης του Ευρωπαϊκού Κοινοβουλίου και του Συμβουλίου περί προγράμματος δράσης της Κοινότητας στον τομέα της δημόσιας υγείας (2001-2006)".

(3) Απόφαση 645/96/ΕΚ - ΕΕ L 95 της 16.4.1996, σ. 1.

(4) Απόφαση 645/96/ΕΚ - ΕΕ L 95 της 16.4.1996, σ. 9.

(5) Απόφαση 647/96/ΕΚ-ΕΕ L 95 της 16.4.1996, σ. 16.

(6) Απόφαση 102/97/ΕΚ - ΕΕ L 19 της 22.1.1997, σ. 25.

(7) Απόφαση 1400/97/ΕΚ - ΕΕ L 193 της 22.7.1997, σ. 1.

(8) Απόφαση 1296/1999- ΕΕ L 155 της 22.6.1999, σ. 7.